Informácia o priebehu a výsledkoch 34. zasadnutia GK UNESCO 
(Paríž, 16. október - 4. november 2007)

            34. zasadnutie GK UNESCO (ďalej len „34.GK“) sa konalo v dňoch 16. 10. - 3.11. 2007 v sídle UNESCO v Paríži. Zúčastnilo sa na ňom 10 hláv štátov a vlád (Bulharsko, Švédsko, Grécko, Tanzánia, Rovníková Guinea, Mauritánia, Paraguaj, Macedónsko, Kamerun, Sv. Vincent a Grenadíny), 279 ministrov, celkovo takmer 4000  účastníkov.
V súlade s princípom rotácie post predsedu GK pripadol 1.volebnej skupine.              Za predsedu 34. GK bol zvolený George N. Anastassopoulos, veľvyslanec a stály delegát Grécka pri UNESCO.
Hlavnou ambíciou tohtoročného zasadnutia GK (schádza sa každé 2 roky v sídle organizácie v Paríži) bolo prijať Strednodobú stratégiu UNESCO na nadchádzajúcich 6 rokov (2008-2013) a nový program a rozpočet na roky 2008 - 2009. Oba dokumenty si kladú za cieľ navrátiť UNESCO „pôvodnú silu“ a univerzálny charakter.
Na 34. GK sa po 22-ročnej prestávke do UNESCO vrátil Singapur a stal sa 193. členským štátom UNESCO, 192. štátom sa stala Čierna hora. V tejto súvislosti sa v pléne uskutočnil slávnostný ceremoniál. Aktuálny počet členských štátov (ČŠ) UNESCO (193) tak prevýšil počet členských štátov OSN (192).
           Zasadnutia pléna, Komisie pre program a vonkajšie vzťahy (I), Administratívnej komisie, Komisie II (Vzdelávanie), Komisie III a (Exaktné vedy a prírodné vedy), Komisie III b (Spoločenské a humanitné vedy), Komisie IV (Kultúra), Komisie V (Informatika                  a komunikácia), špeciálne interdisciplinárne zasadnutia, zasadnutie Výkonnej rady a rôzne ad hoc rokovania sa uskutočňovali paralelne. 
	Slovenská delegácia sa zúčastnila na rokovaniach pléna (zástupcovia Ministerstva kultúry SR (MK SR), Ministerstva zahraničných vecí SR (MZV SR) a Stálej delegácie SR (SD SR), Komisie pre program a vonkajšie vzťahy (MZV SR a SD SR) a odborných komisií. MZV SR, Ministerstvo školstva SR (MŠ SR), MK SR, Ministerstvo životného prostredia SR (MŽP SR), Pamiatkový  úrad SR (PÚ SR), Slovenská akadémia (SAV) a Slovenská komisia                  pre UNESCO (SK UNESCO) vyslali svojich zástupcov a expertov na jednotlivé oblasti (PhDr. Katarína Kosová, GR PÚ SR, PhDr. Linda Helbichová, GR Sekcie medzinárodnej spolupráce MK SR, RNDr. Jozef Klinda, GR Sekcie legislatívy a starostlivosti o životné prostredie MŽP SR, Ing. Július Oszlányi, CSc., predseda slovenského výboru Man and Biosphere (MAB), prof. RNDr. Ľudovít Molnár, DrSc., predseda SK UNESCO a predseda slovenského výboru pre informatiku a komunikáciu, Ing. arch. Viera Dvořáková, predsedníčka výboru pre kultúru SK UNESCO, PhDr. Dagmar Kopčanová, predsedníčka výboru pre školstvo SK UNESCO, prof. RNDr. Ján Hovorka, DrSc., predseda slovenského výboru medzinárodného geologického programu UNESCO, prof. RNDr. Marta Kollárová, DrSc., predsedníčka slovenského výboru pre bioetiku SK UNESCO, PhDr. Viera Polakovičová, PhD. generálna tajomníčka SK UNESCO a ďalší).  

Výsledky 34. GK UNESCO

V súlade s rozhodnutím 33. GK v r. 2005 o dočasnom pozastavení normatívnej činnosti UNESCO (počas tohto obdobia sa nebudú iniciovať redakčné práce na nových textoch medzinárodnoprávnych nástrojov, pozornosť bude skôr sústredená na podporu ratifikačných procesov a implementáciu už existujúcich normatívnych nástrojov v členských krajinách), 34. GK neprijala žiadny nový normatívny nástroj. 

Určitou výnimkou je návrh Deklarácie zásad týkajúcich sa kultúrnych statkov premiestnených v súvislosti s 2. svetovou vojnou, kedy 34. GK rozhodla o tom, že negociácie         na pokiaľ možno konsenzuálnom texte deklarácie (začaté v r. 2005) budú pokračovať, budú však financované z mimorozpočtových zdrojov s tým, že nový text deklarácie bude posúdený na 35.GK v r. 2009.
Na zasadnutiach Komisie pre program a vonkajšie vzťahy sa GK zaoberala aj politickými rezolúciami, ktoré sa týkali otázok, už dlhšie pertraktovaných v celom systéme OSN, paralelne v OSN v New Yorku a v UNESCO v Paríži, a to o holokauste a hladomore    na Ukrajine (v r. 1931 - 32). Ich cieľom bolo zdôrazniť úlohu UNESCO, ktorú by najmä podľa predkladateľov oboch dokumentov malo hrať pri pripomínaní si (historických) udalostí podobného charakteru, osobitne v oblasti vzdelávania a boja proti všetkým formám nespravodlivosti. 
Rezolúciu o holokauste predložilo USA spolu s Izraelom, RF, Kanadou a Austráliou       a kosponzorovalo ju 72 členských štátov vrátane SR. Rezolúciu k hladomoru predložila Ukrajina, SR ju nekosponzorovala. S cieľom dosiahnuť konsenzus všetkých zainteresovaných strán a vyhnúť sa hlasovaniu, si rokovania o definitívnom konsenzuálnom znení rezolúcií vyžiadli veľa času. Zúčastnili sa ich delegáti MZV a SD SR. 
34. GK tiež posúdila a konsenzom schválila rozpočet na roky 2008-2009 vo výške 631 mil. USD (navýšenie o 3,4 % nominálnej hodnoty), pričom sa predpokladá i financovanie        z mimorozpočtových zdrojov (ide o dobrovoľné príspevky určené na najmä na financovanie priorít). Pre sektor vzdelávania bola schválená suma 108,4 mil. USD, pre Sektor prírodných vied takmer 56 mil. USD, Sektor spoločenských a humanitných vied 29,1 mil. USD (pozn. t. j. o 2 milióny menej ako v predchádzajúcom období 2006 - 2007), pre Sektor kultúry je vyhradená suma 51,3 mil. USD a pre Sektor informatiky a komunikácie takmer 32 mil. USD (pozn. t.j. o 1 milión menej ako v predchádzajúcom období 2006 - 2007).
Počas GK sa uskutočnili dva ministerské okrúhle stoly v oblasti vzdelávania a základných vied. Prvý okrúhly stôl bol venovaný už tradične Vzdelaniu pre všetkých (EFA) jeho témou bolo „Vzdelanie a ekonomický rozvoj“ (19. - 20. 10.). Zúčastnilo sa na ňom celkovo 96 ministrov školstva alebo ich štátnych tajomníkov a zástupca OECD, ktorí prijali záverečné komuniké. 
Druhý okrúhly stôl sa uskutočnil na tému „Veda a technológia v službách trvalo udržateľného rozvoja“ (26. - 27. 10.), zúčastnilo sa na ňom viac ako 48 ministrov, 25 štátnych tajomníkov zodpovedných za vedu a celkovo 350 účastníkov a pozorovateľov, ktorí prijali Záverečné komuniké. 
Za Slovenskú republiku sa na okrúhlych stoloch zúčastnili pracovníci Ministerstva školstva SR pod vedením štátnej tajomníčky Mgr. Bibiány Obrimčákovej a GR sekcie vedy a techniky prof. Ing. Mikuláša Šupína, CSc.
34. GK prerokovala všetky hlavné programy UNESCO, potvrdila 5 základných funkcií, ktoré ako odborná organizácia systému OSN plní (laboratórium myšlienok, normatívny orgán, centrum pre výmenu informácií, orgán rozvoja kapacít v ČŠ a katalyzátor medzinárodnej spolupráce). Stanovila na nasledovných 6 rokov „Afriku“ a „rovnosť pohlaví“ ako priority UNESCO v globálnom meradle, posúdila návrh  Programu a rozpočtu organizácie na roky 2010 - 2011, schválila Program a rozpočet na roky 2008 - 2009                     a Strednodobú stratégiu na roky 2008 - 2013. 
UNESCO si vytýčilo 5 primárnych a 14 strategických programových priorít.  K ich dosiahnutiu chce dospieť vhodnou kombináciou sektorových a medzisektorových prístupov na národnej, regionálnej i medzinárodnej úrovni. 

Prioritami (predstavujú komparatívne výhody organizácie v rámci existujúceho multilaterálneho systému) na r. 2008 - 13 sú:

1.	dosiahnutie kvalitného vzdelania pre všetkých
2.	mobilizácia vedeckého poznania a politík pre trvalo udržateľný rozvoj
3.	reagovanie na naliehavé etické výzvy
4.	podpora kultúrnej diverzity a dialógu medzi kultúrami
5.	budovanie inkluzívnych vedomostných spoločností cestou informatizácie a komunikácie

Ďalšie rozhodnutia 34.GK 
v oblasti vzdelania:

-	posilnenie iniciatívy pre formovanie pedagógov v subsaharskej Afrike (TTISSA)
-	propagácia Desaťročia OSN vzdelania pre trvalo udržateľný rozvoj a schválenie konania Svetovej konferencie o vysokoškolskom vzdelávaní v r. 2009

v oblasti prírodných, spoločenských a humanitných vied: 
-	posilnenie aktivít Medzinárodnej oceánografickej komisie (zodpovedná za uvedenie svetového výstražného systému pre prívalové vlny cunami)
-	schválenie zriadenia niekoľkých centier v oblasti vôd, energie, výskumu jaskýň
-	vytvorenie Observatória pre ženy, šport a telesnú výchovu so sídlom v Grécku
-	schválila konanie osláv 60. výročia Všeobecnej deklarácie o ľudských právach v sídle UNESCO v r. 2008

v oblasti kultúry:
-	potvrdila naliehavosť lepšieho fungovania Centra svetového dedičstva UNESCO
-	zdôraznila nevyhnutnosť boja proti nezákonnému obchodovaniu s kultúrnymi predmetmi
-	schválila vytvorenie Regionálneho centra pre podmorskú archeológiu v Zadare (SR podporila túto chorvátsku iniciatívu) a Inštitútu pre výskum svetového dedičstva             pre región Ázia - Pacifik v Číne
-	v prípade Deklarácie zásad týkajúcich sa kultúrnych statkov premiestnených v súvislosti s 2. svetovou vojnou potvrdila rozhodnutie VR UNESCO z októbra 2007), s ktorým          v súlade s ktorým sa prijatie textu deklarácie odďaľuje na r. 2009 za predpokladu, že členské štáty budú dovtedy schopné dospieť ku konsenzuálnemu textu

v oblasti informatiky a komunikácie:
-	schválila vytvorenie Regionálneho centra pre informačné technológie v spolupráci s bahrajnskou vládou. Ide o prvé centrum tohto druhu na svete
-	potvrdila potrebu intersektorového prístupu pri využívaní informačných technológií v oblasti vzdelávania a spoločenských vied

Výsledky 34. GK z pohľadu SR

      	Slovenská republika bola na 34. GK zastúpená 26-člennou delegáciou zloženou           zo zástupcov rezortov spolupracujúcich s UNESCO – MZV SR (OSNO a SK pre UNESCO), MK SR, MŠ SR, MŽP SR, SAV, odborných výborov SK pre UNESCO pre jednotlivé programy UNESCO, PÚ SR a SD SR pri UNESCO. Uvedené zloženie delegácie SR umožnilo relatívne dostatočným spôsobom pokryť všetky dôležité zasadnutia GK. 
      	Delegáciu SR viedol minister kultúry SR M. Maďarič, ktorý dňa 17. októbra vystúpil    s prejavom na všeobecnej politickej rozprave. V súlade s aktuálnymi aktivitami SR v oblasti kultúry zdôraznil význam Dohovoru o nehmotnom kultúrnom dedičstve z r. 2003 a Dohovoru o rozmanitosti kultúrnych prejavov z r. 2005 pre SR. Uviedol, že SR pristúpila k obom dohovorom, oba ratifikovala a začala ich implementáciu. Vyjadril podporu vzdelávacím           a vedeckým programom UNESCO. V tejto súvislosti spomenul aktivity SR v Keni, čo bolo dôležitým signálom pre UNESCO o obohacovaní slovenského pôsobenia v UNESCO            o donorské aktivity. Upozornil na vybrané akcie Slovenskej komisie pre UNESCO.
           	Na okrúhlych stoloch SR zastupovala štátna tajomníčka MŠ SR B. Obrimčáková a GR sekcie vedy a techniky MŠ SR M. Šupín. 
Na 34. zasadnutí GK sa uskutočnili voľby do výkonnej rady UNESCO (zvolených 31 nových členov) a do expertných medzivládnych výborov a rád medzinárodných programov UNESCO (subsidiárne orgány), do ktorých bolo zvolených 90 nových členov.
	SR bola zvolená do 2 subsidiárnych orgánov – Medzivládnej koordinačnej rady programu Človek a biosféra (2007 – 2011), SR získala najvyšší počet hlasov) a právneho výboru (mandát na r. 2009 - 11). 
	SR bola počas konferencie jedinou krajinou 2. volebnej skupiny (štáty strednej a východnej Európy), ale i celej EÚ, ktorá predsedala jednej zo 6 odborných komisií konferencie. Expert SR Ing. Július Oszlányi, riaditeľ Ústavu krajinnej ekológie SAV, predsedal komisii III b pre spoločenské a humanitné vedy, čím prispel významnou mierou     ku kvalitnej prezentácii SR v tejto organizácii (v októbri 2007 bol zároveň ocenený prestížnou cenou ománskeho sultána Kabusa za mimoriadny prínos v oblasti životného prostredia). 
	SR zároveň zastávala post podpredsedu Komisie pre informatiku a komunikáciu (prof. Ľ. Molnár, predseda Slovenskej komisie pre UNESCO) a bola i členom výboru                     pre poverovacie listiny (Ľ. Erdelská, zástupkyňa stáleho delegáta SR pri UNESCO). 
      	Slovenská republika kosponzorovala nasledovné návrhy rezolúcií, ktoré boli následne schválené plénom 34.GK:

-	návrh rezolúcie USA, Izraela, RF, Austrálie a Kanady k spomienke na holokaust
-	návrh rezolúcie Nemecka s cieľom podpory vzdelávania v prospech trvalo udržateľného rozvoja – 34 C/DR.15 (Komisia II pre vzdelanie)
-	2 návrhy rezolúcie Francúzska týkajúce sa zmeny Programu a rozpočtu organizácie na r. 2008 - 09:
o	34 C/DR.25 (Štatistický inštitút UNESCO)
o	34 C/DR.24 (hodnotenie vysokoškolských zariadení UNESCO)
-	návrh rozhodnutia GK UNESCO, ktorým sa mení štatút a personálny poriadok organizácie, pripravený skupinou veľvyslancov frankofónnych štátov v UNESCO (zohľadnenie ovládania francúzskeho jazyka pri prijímaní nových pracovníkov na posty     v sekretariáte UNESCO)
      	Aktivity delegácie SR na jednotlivých zasadnutiach 34. GK boli koordinované              i v rámci členských krajín EÚ, pod vedením portugalského predsedníctva Rady EÚ. Portugalská ministerka školstva predniesla v mene „27“ prejav EÚ na všeobecnej politickej rozprave.
Počas 34. GK sa v dňoch 24. - 25. 10. 2007 zároveň uskutočnilo 16. zasadnutie zmluvných strán Dohovoru o ochrane kultúrneho a prírodného dedičstva z r. 1972, ktoré zvolilo 9 nových členov Výboru svetového dedičstva „WHC“. SR na ňom popri SD SR         pri UNESCO (voľby) zastupovali experti MK SR, PÚ SR a MŽP SR.